《和崔司马登称心山寺》
唐代·孙逖

郡府乘休日，王城访道初。觉花迎步履，香草藉行车。

倚阁观无际，寻山坐太虚。岩空迷禹迹，海静望秦馀。

翡翠巢珠网，鹍鸡间绮疏。地灵资净土，水若护真如。

宝树谁攀折，禅云自卷舒。晴分五湖势，烟合九夷居。

生灭纷无象，窥临已得鱼。尝闻宝刀赠，今日奉琼琚。

作者简介：孙逖（696～761） 唐朝大臣、史学家，今东昌府区沙镇人。自幼能文，才思敏捷。曾任刑部侍郎、太子左庶子、少詹事等职。有作品《宿云门寺阁》《赠尚书右仆射》《晦日湖塘》等传世。